Anders Due fortsætter i fodboldklubben AaB i de kommende to sæsoner. Parterne har forlænget kontrakten, der udløb denne sommer, så den løber frem til 30. juni 2013. - Vi kender jo Anders Due og er rigtig glade for, at det lykkedes os at forlænge samarbejdet for yderligere to år, samt at vi dermed har en løsning på venstrekanten de næste par sæsoner, siger AaB's sportsdirektør, Lynge Jakobsen, til klubbens hjemmeside. - I forhandlingerne er Due gået langt for at vise, han gerne ville blive i AaB, hvilket vi naturligvis værdsætter, siger Lynge Jakobsen. Anders Due glæder sig over, at han kan blive i Aalborg. - Jeg har mærket efter, hvad der er vigtigt, og der er ingen tvivl om, at jeg er rigtig glad for både klubben og byen, så det har naturligvis også spillet ind i mine overvejelser, siger Anders Due. Anders Due kom til AaB i foråret 2008. Sidste år var han udlejet til FC Nordsjælland i efterårssæsonen.

Referat:
Midtbanespilleren Anders Due har forlænget sin kontrakt med AaB, så den udløber i sommeren 2013.